Nõukogu määrus (EMÜ) nr 1906/90,

26. juuni 1990,

kodulindude turustusnormide kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse nõukogu 29. oktoobri 1975. aasta määrust (EMÜ) nr 2777/75 kodulinnulihaturu ühise korralduse kohta, [1] viimati muudetud määrusega (EMÜ) nr 1235/89, [2] eriti selle artikli 2 lõiget 2,

võttes arvesse komisjoni ettepanekut

ning arvestades, et:

määrus (EMÜ) nr 2777/75 sätestab turustusnormide kehtestamise, mis võivad eelkõige kehtida teatavat liiki kodulinnuliha kvaliteedi ja kaalu järgi liigitamisel, pakendamisel, ladustamisel, transportimisel, esitlemisel ja märgistamisel;

sellised normid võivad kaasa aidata kodulinnuliha kvaliteedi parandamisele ja niiviisi hõlbustada kõnealuse liha müüki; seepärast on tootjate, kauplejate ja tarbijate huvides, et turustusnorme kohaldataks inimtoiduks tarvitatava kodulinnuliha suhtes;

sellised normid peavad olema kohaldatavad kodulinnuliha liikidele, mida ühenduse territooriumil turustatakse kaubanduse eri etappides; samuti on vaja liigitada kogu kodulinnuliha kahte kategooriasse vastavalt kehaehitusele ja välimusele; selliste normide reguleerimisalast on siiski soovitav välja arvata kohalik väikemüük, kui lõikamine ja kondistustamine toimub müügikohas, nagu sätestatakse nõukogu 15. veebruari 1971. aasta direktiivi 71/118/EMÜ (värske kodulinnulihaga kauplemist mõjutavate sanitaarprobleemide kohta, [3] viimati muudetud direktiiviga 88/657/EMÜ [4] artikli 3 lõigetes 5 ja 7, ning toiduainetööstuse varustamine;

kodulinnuliha etiketistamist reguleerivad üldeeskirjad, mis on sätestatud nõukogu 18. detsembri 1978. aasta direktiivis 79/112/EMÜ lõpptarbijale müüdavate toiduainete etiketistamist, esitlemist ja reklaami käsitlevate liikmesriikide seaduste lähendamise kohta, [5] viimati muudetud direktiiviga 89/395/EMÜ [6]; arvestades kõnealuste toodete laadi ja selleks et tarbija saaks täielikumat informatsiooni, samuti kauplemise hõlbustamiseks, tuleks sätestada teatavad lisanõuded kooskõlas direktiivi 79/112/EMÜ artikli 4 lõikega 2, kusjuures eelkõige peaks kodulinnuliha olema klassifitseeritud kahte kehaehitusklassi ja määratleda tuleks liha müügiks pakkumise tingimused; samadel põhjustel peaks kodulinnukasvatuses kasutatud jahutusmeetodi ja kodulindude kasvatusviisi andmeid rakendama ainult kooskõlas selleks sätestavate ühenduse eeskirjadega;

värske kodulinnuliha on mikrobioloogia seisukohast kiiresti riknev toiduaine; seepärast on vaja sellise liha minimaalne säilivusaeg asendada viimase kasutamispäevaga vastavalt direktiivi 79/112/EMÜ artikli 9a lõikele 1;

nii tootja kui ka tarbija huvides on oluline, et kolmandatest riikidest imporditud kodulinnuliha vastaks ühenduse normidele; ühendusest eksporditav kodulinnuliha on siiski soovitatav käesoleva määruse reguleerimisalast välja arvata;

on vaja kehtestada käesoleva määruse üksikasjalikumad rakenduseeskirjad; arvestades küsimuste peamiselt tehnilist laadi ja tõenäolist sagedaste muudatuste vajadust, on määruse (EMÜ) nr 2777/75 artiklis 17 ettenähtud menetlus asjakohasem; samadel põhjustel on ka hädavajalik sama menetlusega vastu võtta käesoleva määruse ühtseks kohaldamiseks nõutavad meetmed;

on asjakohane sätestada tehniliselt vältimatud veeimendumise protsendimäärad, mida ei ületata värskete, külmutatud ja kiirkülmutatud rümpade valmistamisel; on vaja kehtestada nendest protsendimääradest kinnipidamise täitmise kontrolli ühtsed meetmed; nende eeskirjade tehnilise laadi tõttu on asjakohane määrata need kooskõlas määruse (EMÜ) nr 2777/75 artiklis 17 sätestatud menetlusele; nõukogu 23. novembri 1976. aasta määrus nr 2967/76, millega on sätestatud värskete, külmutatud ja sügavkülmutatud tibude, kanade ja kukkede veesisalduse ühisnormid, [7] viimati muudetud nõukogu määrusega (EMÜ) nr 3204/83, [8] tuleks seepärast kehtetuks tunnistada;

iga liikmesriigi kohustus on määrata käesoleva määruse sätete järgimise eest vastutavad asutused; kõnealune järelevalvemenetlus peab olema kõikides liikmesriikides ühesugune;

samuti on iga liikmesriik kohustatud sätestama trahve, mida tuleb kohaldada käesoleva määruse sätete rikkumise korral,

ON VASTU VÕTNUD KÄESOLEVA MÄÄRUSE:

Artikkel 1

1. Käesolev määrus sätestab ühenduse turustusnormid määruse (EMÜ) nr 2777/75 artikli 1 lõikes 1 märgitud järgmiste kodulinnuliha liikide kindlate kategooriate ja esitlusviiside kohta:

- kanad,

- pardid,

- haned,

- kalkunid,

- pärlkanad.

Ühenduse piires sellist kodulinnuliha ametialaselt või kaubanduslikult ei turustata, kui see ei vasta käesoleva määruse sätetele.

2. Käesolev määrus kehtib ainult nende kodulinnuliharümpade, rümbaosade ja rupside kohta, kaasa arvatud rasvamaks, mille loetelu võetakse vastu määruse (EMÜ) nr 2777/75 artiklis 17 sätestatud korra kohaselt.

3. Käesolev määrus ei kehti:

- ühendusest eksporditava kodulinnuliha kohta,

- nõukogu direktiivi 71/118/EMÜ artikli 3 lõikes 5 märgitud kauplemisviiside puhul.

4. Käesolev määrus ei mõjuta sätteid veterinaar- ja terviseküsimuste ning toiduainete kohta, mis on kehtestatud, tagamaks toodete hügieeni- ja tervisenorme või kaitsmaks loomade või inimeste tervist.

Artikkel 2

Käesolevas määruses kasutatakse mõisteid:

1. kodulinnuliha — inimtoidu nõuetele vastav kodulinnuliha, mida selle säilimise tagamiseks ei ole töödeldud muul viisil peale külmtöötluse;

2. rümp — artikli 1 lõikes 1 märgitud liiki linnu kogu keha pärast verestustamist, sulgede katkumist ja siseelundite eemaldamist; südame, maksa, kopsude, pärismao, pugu, neerude, pöiapära juurest koibade või pea eemaldamine ei ole kohustuslik; rümpa, millest on eemaldatud siseelundid, võib müügiks pakkuda koos rupsidega, st kõhuõõnde pandud südame, maksa, pärismao ja kaelaga, või ilma;

3. jaotustükid — kodulinnuliha, mis suuruse ja lihaskonna poolest on vastavuses rümba ühe kindla osaga;

4. pakendatud kodulinnuliha — kodulinnuliha, mida pakutakse vastavalt direktiivi 79/112/EMÜ artikli 1 lõike 3 punktis b sätestatud tingimustele;

5. värske kodulinnuliha — kodulinnuliha, mida ei ole jahutatud külmumiseni ja mida ei tohi hoida madalamal temperatuuril kui —2 °C ja kõrgemal kui +4 °C;

6. külmutatud kodulinnuliha — kodulinnuliha, mida peab külmutama nii kiiresti kui võimalik normaalse tapatoimingu piires ega tohi hoida kõrgemal temperatuuril kui —12 °C. Teatavad kõrvalekalded on vastavalt määruse (EMÜ) nr 2777/75 artiklis 17 sätestatud menetlusele lubatud;

7. kiirkülmutatud kodulinnuliha — kodulinnuliha, mida ei tohi hoida kõrgemal temperatuuril kui -18 °C nõukogu 21. detsembri 1988. aasta direktiivis 89/108/EMÜ inimtoidu jaoks kiirkülmutatud toiduaineid käsitlevate liikmesriikide seaduste ühtlustamise kohta [9] sätestatud kõrvalekallete piires;

8. pakendamata kodulinnuliha — müügiks lõpptarbijale pakutav pakendamata või müügikohas ostja soovil pakitud kodulinnuliha.

Artikkel 3

1. Artiklis 1 määratletud kodulinnuliha liigitatakse vastavalt rümpade või jaotustükkide kehaehitusele ja välimusele A või B klassi. A klass jaguneb omakorda vastavalt määruse (EMÜ) nr 2777/75 artiklis 17 märgitud kriteeriumidele A1 ja A2 klassiks. Selline liigitus võtab eelkõige arvesse liharohkust, rasva olemasolu ja võimalikke kahjustusi ning muljutusi.

2. Kodulinnuliha turustatakse ühes järgmistest seisunditest:

- värske,

- külmutatud või

- kiirkülmutatud.

3. Pakendatud külmutatud või kiirkülmutatud kodulinnuliha võib liigitada kaaluklassi järgi, üksikasjalikud normid võetakse vastu määruse (EMÜ) nr 2777/75 artiklis 17 sätestatud menetluse kohaselt.

Artikkel 4

Lisaks vastavalt direktiivile 79/112/EMÜ vastuvõetud siseriiklike õigusaktide järgimisele nimetatakse kõnealuse liha saatedokumentides vastavalt selle direktiivi artikli 11 lõike 1 punktile b:

a) käesoleva määruse artikli 3 lõikes 1 osutatud klass;

b) kodulinnuliha turustusseisund kooskõlas käesoleva määruse artikli 3 lõikega 2 ja soovitatav ladustustemperatuur.

Artikkel 5

1. Lisaks vastavalt direktiivile 79/112/EMÜ vastuvõetud siseriiklike õigusaktide järgimisele, vastab lõpptarbijale ette nähtud kodulinnuliha etiketistamine, esitlemine ja reklaam käesoleva artikli lõigetes 3, 4, 5, ja 6 ja artikli 7 lõikes 2 sätestatud lisanõuetele.

2. Värske kodulinnuliha puhul asendatakse minimaalne säilivusaeg viimase kasutamispäevaga kooskõlas direktiivi 79/112/EMÜ artikli 9a lõikega 1.

3. Pakendatud kodulinnuliha puhul tuleb pakendil või sellele kinnitatud etiketil esitada järgmised andmed:

a) käesoleva määruse artikli 3 lõikes 1 osutatud klass;

b) värske kodulinnuliha puhul selle koguhind ja kaaluühikuhind jaemüügis;

c) kodulinnuliha turustusseisund kooskõlas käesoleva määruse artikli 3 lõikega 2 ja soovitatav ladustustemperatuur;

d) tapamaja või lihalõikusettevõtte registreerimisnumber, välja arvatud juhul kui lõikamine ja kondistustamine toimub müügikohas vastavalt direktiivi 71/118/EMÜ artikli 3 lõikele 7;

e) kolmandatest riikidest imporditud kodulinnuliha puhul märgis päritolumaa kohta.

4. Pakendamata kodulinnuliha müügiks pakkumisel, välja arvatud juhul, kui lõikamine ja kondistustamine leiavad aset müügikohas vastavalt direktiivi 71/118/EMÜ artikli 3 iõikele 7, eeldades, et lõikamine ja kondistustamine toimub tarbija palvel ja juuresolekul, kehtib direktiivi 79/112/EMÜ artikkel 12 järgmiste lisamärgiste kohta:

a) käesoleva määruse artikli 3 lõikes 1 osutatud klass;

b) kaaluühikuhind jaemüügis;

c) kodulinnuliha turustusseisund kooskõlas käesoleva määruse artikli 3 lõikega 2 ja soovitatav ladustustemperatuur;

d) tapamaja või lihalõikusettevõtte registreerimisnumber;

e) kolmandatest riikidest imporditud kodulinnuliha puhul märgis päritolumaa kohta.

5. Üksikasjalikud eeskirjad märgisel esitatud nime kohta, mille all toodet müüakse vastavalt direktiivi 79/112/EMÜ artikli 3 lõike 1 punktile 1 võib kehtestada vastavalt määruse (EMÜ) nr 2777/75 artiklis 17 sätestatud menetlusele.

6. Üksikasjalikud eeskirjad, mis käsitlevad:

a) vabatahtlikku märgist kasutatud jahutusmeetodi kohta; ja

b) vabatahtlikku märgist kasutatud kodulinnukasvatusliigi kohta ja reeglipärase kontrolli tingimused vastavalt sellistele märgistele,

võetakse vastu kooskõlas määruse (EMÜ) nr 2777/75 artiklis 17 sätestatud menetlusele.

Liikmesriigi määratud asutus, kes tagab, et on konkreetsest tootjast sõltumatu, kinnitab punktis b nimetatud reeglipärase kontrolli tingimused.

Artikkel 6

Erandina artiklitest 3, 4 ja 5 ei ole vaja kodulinnuliha liigitada ega märgistada vastavalt artiklites 3, 4 ja 5 märgitud lisaeeskirjadele, kui see liha toimetatakse vastavalt nõukogu 3. septembri 1980. aasta direktiivile 80/879/EMÜ kodulinnuliha suurte pakendite tervisemarkeeringu kohta, [10] tükeldamis- või töötlemisettevõtetesse.

Artikkel 7

1. Tehniliselt vältimatud veeimendumise protsendimäärad, mida ei ületata värske, külmutatud ja kiirkülmutatud rümpade valmistamisel, määratakse kindlaks vastavalt määruse (EMÜ) nr 2777/75 artiklis 17 sätestatud menetlusele, samuti ka täitmise kontrolli ühtsed meetmed.

2. Tehniliselt vältimatute veeimendumise protsendimäärade, millele on osutatud lõikes 1, märgistamise võib teha kohustuslikuks kooskõlas sama menetlusega.

Artikkel 8

1. Liikmesriigid määravad hiljemalt üks kuu enne käesoleva määruse kehtima hakkamise kuupäeva need pädevad asutused, kes vastutavad käesoleva määruse järgimise järelevalve eest.

2. Lõikes 1 osutatud määramine ja sellega seotud muudatused tehakse teatavaks komisjonile ja teistele liikmesriikidele.

3. Lõikes 1 märgitud asutused kohustuvad kontrollima:

a) kodulinnuliha tüüpilisi proove kõikides turustusetappides, samuti transpordi käigus;

b) kolmandatest riikidest imporditud kodulinnuliha tüüpilist proovi tollivormistuse ajal.

Artikkel 9

Käesoleva määruse üksikasjalikud rakenduseeskirjad, eelkõige liigituse kriteeriumide suhtes vastavalt artikli 3 lõikele 1, samuti käesoleva määruse ühetaolist kohaldamist tagavad meetmed võetakse vastu vastavalt määruse (EMÜ) nr 2777/75 artiklis 17 sätestatud menetlusele.

Artikkel 10

Liikmesriigid võtavad kõik asjakohased meetmed, et karistada käesoleva määruse rikkumisi.

Artikkel 11

Liikmesriigid ja komisjon edastavad üksteisele käesoleva määruse rakendamiseks vajaliku teabe.

Artikkel 12

Määrust (EMÜ) nr 2967/76 kohaldatakse jätkuvalt kuni käesoleva määruse artikli 7 kohaselt vastuvõetud meetmete rakendumiseni.

Artikkel 13

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. juulist 1991.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 26. juuni 1990

Nõukogu nimel

eesistuja

M. O'Kennedy

[1] EÜT L 282, 1.11.1975, lk 77.

[2] EÜT L 128, 11.5.1989, lk 29.

[3] EÜT L 55, 8.3.1971, lk 23.

[4] EÜT L 382, 31.12.1988, lk 3.

[5] EÜT L 33, 8.2.1979, lk 1.

[6] EÜT L 186, 13.6.1989, lk 17.

[7] EÜT L 339, 8.12.1976, lk 1.

[8] EÜT L 315, 15.11.1983, lk 17.

[9] EÜT L 40, 11.2.1989, lk 51.

[10] EÜT L 251, 24.9.1980, lk 10.

--------------------------------------------------